Senja sorenskriveri

**Senja sorenskriveri** var et sorenskriveri i Troms fylke som ble opprettet ved kongelig forordning av 31. juli 1591, og nedlagt med virkning fra 26.&nbsp;april 2021.

Ved kongelig resolusjon 28. august 1854 ble Senja og Tromsø sorenskriveri ble delt opp i to sorenskriverier, Senja sorenskriveri og Tromsø sorenskriveri. Etter oppdelingen bestod Senja sorenskriveri av følgende tinglag: Kvæfjord, Sand, Fauskevåg, Torsken, Dyrøy, Astafjord og Gisund.

Ved kongelig resolusjon 23. mars 1855 ble Sand og Fauskevåg tinglag slått sammen til Trondenes tinglag. Ved kongelig resolusjon 18. oktober 1856 ble Målselv tinglag lagt under Senja sorenskriveri. Ved kongelig resolusjon 11. april 1863 ble Torsken, Dyrøy, Astafjord og Gisund tinglag benevnt Berg, Tranøy, Ibestad og Lenvik tinglag. Ved kongelig resolusjon 12. april 1886 ble Ibestad og Målselv tinglag delt i Ibestad, Salangen og Målselv tinglag. Ved kongelig resolusjon 2. mai 1886 ble Målselv og Lenvik tinglag overført til Tromsø sorenskriveri. Ved kronprinsens resolusjon 28. februar 1905 ble Berg tinglag delt i Berg og Torsken tinglag.

Ved kongelig resolusjon 6. oktober 1916 ble Trondenes sorenskriveri utskilt fra Senja sorenskriveri gjeldende fra 1. januar 1917. Senja sorenskriveri omfattet nå Ibestad, Salangen og Tranøy tinglag. Ved kongelig resolusjon 8. mai 1925 ble Lavangen herred overført fra Ibestad tinglag til Salangen tinglag.

Etter kongelig resolusjon 11. februar 1927 skulle Senja domssogn utgjøre ett tinglag. Fra slutten av 1920-tallet ble betegnelsen tinglag ikke lenger brukt. Fra 1928 hørte følgende herred til Senja sorenskriveri: Tranøy, Sørreisa, Dyrøy, Ibestad, Andørja, Gratangen, Astafjord, Lavangen, Salangen og Bardu.

Som følge av endringer i kommuneinndelinger i Troms ved kongelig resolusjon 11. januar 1963 og endringer i inndeling av Senja domssogn ved kongelig resolusjon 22. november 1963, omfattet Senja sorenskriveri fra 1963 også Ibestad, Bardu, Sørreisa, Dyrøy, Tranøy og Lenvik kommune. Ved kongelig resolusjon 9. april 1965 ble Ibestad overført til Trondenes sorenskriveri, mens Berg og Torsken ble overført fra Trondenes sorenskriveri til Senja sorenskriveri. Fra 1987 omfattet Senja sorenskriveri Bardu, Sørreisa, Dyrøy, Tranøy, Torsken, Berg, Målselv og Lenvik kommune.

## Sorenskrivere
Administrasjonssted står i parentes.
* 1855–1877: Hellen Marius Nerdrum (Trondenes, fra 1859 Ibestad)
* 1877–1891: Johan Hekleberg (Ibestad, fra 1892 Hamnvik i Ibestad)
* 1892–1901: Jørgen Fredrik Helliesen (Hamnvik)
* 1901–1907: Paul Sigvard Johannes Bøe (Hamnvik)
* 1907–1914: Lars Eivind Stenersen Engelstad (Hamnvik)
* 1915–1916: Uten sorenskriver, 1916 fungerte sekretær Harald Thomas som sorenskriver
* 1917–1929: Harald Thomas (Hamnvik)
* 1930–1943: Henrik Gerhard Klouman (Hamnvik)
* 1943–1944: ?
* 1945–1951: Trygve Bendiksby (Hamnvik)
* 1951–1952: Karl Andeas Høvde (Hamnvik)
* 1952–1958: Idar Gregusson (Hamnvik)
* 1959–1962: Arne Bergby (Hamnvik)
* 1962–1973: Arne Edvard Hugaas (Hamnvik, fra 1966 Finnsnes)
* 1973–1979: Thor M. Trovik (Finnsnes)
* 1979–2007: Torstein Møller (Finnsnes)
* 19??–: Frank Kjetil Olsen (Finnsnes)

## Arkiv
Arkivet etter Senja sorenskriveri ble overført fra Statsarkivet i Trondheim til Statsarkivkontoret i Tromsø (Statsarkivet i Tromsø) i 1983. Dette bestod av det eldre arkivmaterialet fra 1854 frem til 1944. I 1995 sendte Sorenskriveren i Senja inn resten av sitt arkiv frem til ca. 1974. Arkivet utgjør 120,9 hyllemeter ved Statsarkivet i Tromsø, av dette består 7 hyllemeter av pantebøker og panteregistre.

## Referanser


## Eksterne lenker
* Arkivkatalog, Statsarkivet i Tromsø
* Senja tingrett